Fes-me un resum que doni una visió general concisa de la informació més rellevant d'aquest text en les seves pròpies paraules.
L'alcaldessa de Barcelona, Ada Colau, ha demanat al president de la Generalitat, Quim Torra, que actuï ja a les residències, si cal amb trasllats massius aquest cap de setmana.
Colau ha tornat a alertar que el 70% de residències de la ciutat podrien estar afectades pel coronavirus, "lluny del 30% que diu el Govern".
Així li ha traslladat al president abans de comparèixer davant dels mitjans.
"Cal dimensionar correctament el problema i cal un pla de xoc immediat amb els recursos suficients.
I si cal passar-se el cap de setmana fent trasllats fer-ho", ha indicat Colau, que ha afegit que "es tracta de salvar vides".
"Hem de ser sincers: la previsió inicial del Govern no s'ha complert.
La dimensió és molt més gran", ha insistit.
Segons Colau, les dades que dona el Govern sobre l'afectació del coronavirus en residències de gent gran a Barcelona "es queden molt curtes".
Per les trucades que ha fet l'Ajuntament, i tenint en compte que no estan arribant testos per fer la prova a persones amb símptomes clars de coronavirus, el consistori estima que hi ha un 70% de centres amb almenys un positiu.
L'alcaldessa ha demanat al Govern que redimensioni correctament el problema, perquè això és "essencial" per posar-hi els recursos necessaris i la celeritat suficient per protegir la gent gran.
Colau ha valorat la primera coordinació que s'ha posat en marxa fa uns dies, però ha advertit que és "clarament insuficient" que s'estiguin fent 15 o 30 trasllats al dia, perquè la problemàtica és "molt més gran" del que diu la Generalitat.
Hi ha 11.000 persones grans en residències.
"Hem d'actuar avui, no pot ser demà o demà passat", ha reblat.
Segons ha indicat, li ha dit a Torra que calen més recursos i un pla de xoc urgent, i aquest li ha respost molt ràpidament i li ha indicat que traslladaria la informació al vicepresident del Govern, Pere Aragonès, perquè es posi en contacte amb ella i abordi aquesta qüestió.
"Necessitem un lideratge fort, que tot el Govern assumeixi la qüestió de les residències com una qüestió prioritària", ha reblat Colau.
De moment, segons ha dit la regidora Gemma Tarafa, s'han fet 95 trasllats a la ciutat.
Ha explicat que el consistori té 93 espais i alguns d'ells podrien encaixar per aquests pacients o usuaris.
També hi ha altres opcions, com ara el Centre de Convencions Internacional de Barcelona, que podria acollir un trasllat massiu, o bé un altre espai de Fira de Barcelona.
"Però la decisió és de la Generalitat", ha reiterat.
D'altra banda, Tarafa ha anunciat l'obertura de cinc nous dispositius socials per atendre persones vulnerables i 310 places addicionals d'allotjament.
Així doncs, s'amplia el pavelló de Fira de Barcelona amb 225 llits addicionals.
En total, la capacitat ara és de 450 places.
En segon lloc, la Fundació Pere Tarrés ha cedit un equipament capaç d'acollir 70 places, i servirà per allotjar persones sensellar amb alcoholisme o altres addicions en actiu.
També hi ha 15 noves places en el marc del Servei d'Acolliment d'Urgència a la Vellesa (SAUV), per a persones grans molt fràgils sense símptomes.
A més, també s'ha instal·lat un nou dispositiu d'higiene i alimentació a l'Estació del Nord, que permet dutxar-se i també distribueix pícnics que cobreixen el dinar i el sopar.
D'altra banda, l'organització del xef José Andrés ha començat a distribuir 500 bosses d'àpats al dia.
Així doncs, a partir d'aquest dijous, la ciutat té gairebé 2.900 places per allotjar persones sensellar, 680 més del que era habitual.
A més, l'Ajuntament ha aprovat 3.000 ajuts d'emergència social des de l'inici de la crisi per a persones en risc de vulnerabilitat, i el nombre d'àpats servits cada dia a la ciutat augmenta fins als 6.200, un 67% més en dues setmanes.
Els centres de serveis socials han atès 17.000 persones en dues setmanes, d'entre les quals unes 6.000 són situacions d'urgència sobrevinguda en persones que demanen atenció per primera vegada o després d'un any sense fer-ho.
Ada Colau, l'alcaldessa de Barcelona, ha mostrat la seva preocupació respecte la situació de les residències i l'afectació del coronavirus. Segons Colau, les dades del Govern que asseguren que un 30% de les residències n'estan afectades, són incorrectes i la realitat és que un 70% de residències ho estan. Així, demana que s'accelerin els trasllats per a protegir les persones grans.